El Portal de Transparència activa dos noves eines per a conéixer l’estat de la comptabilitat municipal
21 de març de 2018

Carcaixent

L’Àrea de Transparència i Participació Ciutadana de l'Ajuntament de Carcaixent ha habilitat una nova eina dins del Portal de Transparència del consistori amb l’objectiu d’augmentar els nivells de transparència i informació a la ciutadania. Es tracta d’un visor i una calculadora pressupostària que permeten consultar pràcticament la totalitat de les gestions, inversions o despeses municipals. A més, també possibiliten conéixer de forma personalitzada on van dirigits els tributs que paga cada ciutadà o ciutadana.

Natxo Escandell, regidor responsable de l’Àrea de Transparència i Participació, ha explicat que el visor s'ha dissenyat en dos apartats diferenciats per a facilitar-ne la consulta. Així, la primera de les funcionalitats, la de la Calculadora, permet extraure el compte exacte sobre la procedència dels ingressos municipals però, sobretot, «ofereix la funció de càlcul de les despeses a què es destinen cada cèntim de les contribucions individuals de cada ciutadà o ciutadana». En el segon dels apartats, dedicat als pressupostos municipals, compta amb un gràfic interactiu dividit en cadascuna de les àrees municipals on es poden consultar els ingressos i les despeses de cadascun dels projectes i programes.

Des de Digital Value, l’empresa encarregada de posar en funcionament l’eina gràcies a una subvenció de la Generalitat, han explicat que "en tot moment busquem l'augment de la transparència quant a la gestió municipal, però, sobretot, que la busca i consulta de la informació siga el més senzilla possible". D’esta manera, a través dels coneguts com a "gràfics solars, amb la navegació a través d'una sola pantalla podem conéixer la despesa o les inversions en cadascun dels diferents departaments municipals i, accedint a cadascuna de les parts del gràfic, conéixer al detall les quantitats econòmiques, sense haver de dedicar excessiu temps a estes consultes".

Per a Natxo Escandell, les noves funcionalitats suposen “una eina senzilla i útil per a conéixer el funcionament econòmic de l’Ajuntament, que posa a disposició de la ciutadania informació molt detallada amb l'objectiu d’assolir el màxim grau possible de transparència i comunicació entre les ciutadanes i els ciutadans i la institució”. El regidor de Transparència i Participació ha afegit que, des de la seua àrea, continuaran fent-se els esforços necessaris no solament per a posar la informació a l’abast de tota la població, sinó per a fer-la “consultable i accessible” i facilitar, així, el seu dret a ser coneixedors de la gestió municipal.